[Foto’s] Lichtenburg-rioolkrisis: Inwoners se gesondheid in gedrangLugfoto’s van Lichtenburg se rioolkrisis Lugfoto’s van Lichtenburg in die Noordwes het die erns van die rioolprobleem in die dorp uitgebeeld. Die oorsprong van die probleem is die stukkende rioolaanleg wat veroorsaak dat ’n rivier van riool die omgewing besoedel. Die foto’s is onlangs deur ŉ plaaslike vlieënier geneem en aan AfriForum gestuur. Die rioolprobleem hou ŉ groot gesondheidsrisiko in vir enige een wat daarmee in aanraking kom, en inwoners is bekommerd dat e. Coli-verwante siektes moontlik kan uitbreek. “Ingevolge Artikel 24 van die Grondwet het die munisipaliteit ŉ verantwoordelikheid, wat gesondheid en welstand betref, teenoor gemeenskappe asook teenoor die natuur,” het Marcus Pawson, AfriForum se provinsiale koördineerder vir Noordwes, in ‘n verklaring gesê. “Die realiteit is egter dat daar met die huidige rioolkrisis nie ŉ gesonde omgewing vir enige inwoner in die aangrensende woonbuurte geskep word nie.” Johan Swart, bestuurslid van die Lichtenburg-tak, het gesê hulle waarsku die Ditsobotla Plaaslike Munisipaliteit en die departement van water en sanitasie al vir twee jaar lank. “Die AfriForum-tak in Lichtenburg eis dat die munisipaliteit hul verantwoordelikheid nakom en inwoners beskerm.” AfriForum is besig om rioolmonsters te neem wat dan ontleed sal word om te bepaal hoe gevaarlik die riool is.